Vicente Rubi

Hi Vicente Daclan Rubi (kilalado gihapon ha pag-agnay nga Noy Inting Rubi, namatay Nobyembre 12, 1980) usa ka kompositor ha mga awit sa pinulongan nga Binisaya nga Sinugboanon. An iya obra maestra amo an musika han kanta nga Kasadya Ning Taknaa.

Diri la karantahon hin Pasko an ginkomposo ni Noy Inting Rubi. Damo liwat an iya ginpagawas nga mga kanta bahin han gugma ha dalagan hin kinabuhi hin tawo. Iya ginkomposo an mga kanta nga Binisaya sugad han "Walay Balatian", "Laylay sa Kalanggaman", "Bisan Sinakit", "Siloti Lang Unya", "Dili Palingla", "Harana", "Carmela", "Nagsaad ug Nanumpa", "Sayo sa Kabuntagon", "Sugo sa Palad", "Dili Tiaw nga Kalipay", "Himatikdan", "Tumong sa Kalipay", "Sud-onga", "Imong Kahuyang", "Dinagmalan", "Mabalhinon", "Kapalaran", "Dalagang Bukidnon", "Violeta", "Palad sa Tawo", "Dili Mapala", "Dili Mayayay", "Kanhing Kalipay", "Nahinumdom Ka Ba", "Gugma", "Malim-on" ngan "Panumpa". Ini nga tanan nga iya ginkomposo puro ginhimo ngadto hin mga plaka han Pioneer Record Sales ngan han Vicor Music Corporation didto ha Manila.

Hi  Noy Inting Rubi waray gud makagtuón bahin hin musika ngan waray ngani hiya mahibaro hin pagbasa o pagsurat hin nota. Siring pa niya ngan an iya paghimo hin mga awit usa ka hatag han Kahitas-an. Amo nga an iya la gamit ha paghimo hin mga kanta an iya sista. Makarit gihapon hiya magtokar hin sista ngan bandurya. Ini amo an ginhimo nga iya paagi han iya kalamposan ha musika.

Tungod han iya buhat ha pagkomposo hin mga kanta nga Binisaya, nakakarawat hiya hin mga pasidungog. Gintagaan hiya hin pasidungog han gobyerno han Syudad han Sugbo, agod pagkilala han iya waray kalupig nga pagpadukwag han Binisayang Sinugboanon nga mga kanta (ini nga pasidungog ginhatag han patay na hi Noy Inting). Nakakarawat gihapon hiya hin pasidungog tikang han Cebu Arts Foundation nga pinamunoan han kasanhe nga gobernador han Sugbo ngan yana kongresista nga hi Eduardo R. Gullas, han Syahan nga Distrito han Sugbo, dida han una nga pagbuhat han Cebu Daygon Festival han Disyembre 16, 1981. An ini nga posthumous (o katapos han kamatayon) nga pasidungog, usa gihapon nga pasidungog han hiya waray kamatayon nga daygon han Pasko, an "Kasadya Ning Taknaa." Ngan mayda liwat damo pa nga mga pasidungog han iya waray pagkaguol nga paghimo hin mga awig nga Sinugboanon.

Hi Vicente “Noy Inting” Rubi nag-asawa kan Brigida Aseniero ngan hira nga duha mayda upat nga mga anak. Hira amo hi Rudy Rubi, usa nga kilalado nga tigpasamwak ha radyo, direktor ngan manunurat; Alberto, Ludivina ngan Edilberto. Hangtod yana, ginhihinumdom pa hiya han mga tawo pinaagi han iya mga ginsurat nga mga Binisaya nga mga awit.

Rubi, Vicente
Rubi, Vicente
Rubi, Vicente
Rubi, Vicente
Rubi, Vicente